New Order

**New Order** a zo ur strollad new wave hag electro-pop bet savet e Manchester e 1980. Kinniget eo bet an anv-se gant Rob Gretton. Ennañ e kaver sonerien bet e Joy Division : Bernard Sumner (kan, gitar, piano tredan), Peter Hook (gitar boud) ha Stepehn Morris (taboulinoù). Gillian Gilbert, gwreg Morris, a sonas piano tredan ganto betek 2001. Abaoe 2001 eo bet kemeret he flas gant Phil Cunningham. Ma'z eo heñvel-tre pladenn gentañ ar strollad (*Movement* he zitl) ouzh re Joy Division, e kemmas tamm-ha-tamm sonerezh ar strollad, hag e teuas da vezañ elektronek hag electro-pop. Peurliesañ e weler New Order evel unan eus strolladoù pouezusañ ar bloavezhioù 1980, gant The Smiths, The Cure, R.E.M pe c'hoazh Depeche Mode.

## Istor ar strollad
Goude emzistruj Ian Curtis e miz Mae 1980 e tivizas izili all Joy Division kenderc'hel da seniñ. Ganto e teuas Gillian Gilbert e miz Here 1980. Pladenn gentañ New Order, Movement he zitl, a zeuas er-maez e 1981, produet e voe gant Martin Hannett, ha damheñvel ouzh sonerezh Joy Division eo.
Goude bezañ bet e New York e 1981 e kemmas sonerezh ar strollad, ha muioc'h-mui a elfennoù elektronek a voe ennañ. Klevet e vez ar c'hemm-se en div ganaouenn (*Everything's Gone Green* ha *Temptation*) enrollet nepell goude ma vefe deuet Movement er-maez. Sikour a reas ivez ar strollad da sevel (hag arc'hantaouiñ) an toull-noz anvet The Haçienda (FAC51), hag a voe digoret ez-ofisiel e Manchester e miz Mae 1982.
E miz Meurzh 1983 e teuas er-maez Power, Corruption & Lies. Ur bladenn elektronek da vat eo, enni e vez klevet ar c'hemm bet degaset e sonerezh ar strollad. Da heul e teuas er-maez ar bladenn *single* anvet Blue Monday. Dont a reas da vezañ ar bladenn *single* indie gwerzhet ar muiañ er Rouantelezh-Unanet. Pa voe embannet *Power, Corrpution & Lies* er Stadoù-Unanet e voe ouzhpennet enni *Blue Monday* ha *The Beach* (tu B ar bladenn *single*).
Ar bladenn Low-Life a zeuas er-maez e 1985, ha Brotherhood e 1986. An div bladenn-se a zo disheñvel an eil diouzh eben : gitar tredan a glever war *Low-Life*, padal ez eo elektronek da vat *Brotherhood*. E-keit ma oa ar strollad o seniñ er Stadoù-Unanet e 1987 e teuas er-amez an dastumad anvet *Substance*, enni un ton nevez, *[[True Faith]]* e ditl. A-drugarez d'ar ganaouenn-se ha d'ar video (skignet diehan war MTV) savet evit he skeudenniñ, e tizhas ar strollad *Top 40* ar Stadoù-Unanet evit ar wech kentañ.
Ar bladenn anvet Technique a zeuas er-maez e miz C'hwevrer 1989, enni e klever levezon ar sonerezh acid house.
E 1990 ec'h enrollas New Order kan ofisiel (*World in Motion* e ditl) skipailh mell-droad Bro-Saoz evit kib ar bed. Er memes koulz e kenlabouras Sumner gant Johnny Marr, hag e savjont ar strollad anvet Electronic. Hook, diouzh e du, a savas ur strollad anvet Revenge.
Ar bladenn Republic a zeuas er-maez e 1993. Ur wech embannet e chomas New Order a-sav e-pad ur pennad, hag ar sonerien a gendalc'has gant o raktresoù all : Electronic evit Sumner, Hook a savas Monaco, ha Gillian ha Morris a savas The Other Two. *The Best of New Order*, un dastumad kanaouennoù, a zeuas er-maez e 1994.
Goude un troc'h a badas pemp bloaz e voe bodet New Order en-dro e 1998, hag e sonas ar strollad e-pad Reading Festival. Evit ar wech kentañ abaoe marv Ian Curtis e sonas tonioù Joy Division en-dro.

E 2001 e teuas Get Ready er-maez. Ur c'hemm e voe e sonerezh ar strollad : nebeutoc'h a sonioù elektronek, kalz muioc'h a c'hitar. E 2002 e labouras ar strollad war ar film 24 Hour Party People, hag enrollañ a reas un ton anvet *Here to Stay*, a glever e-pad ar film. Pladenn ziwezhañ ar strollad, Waiting for the Siren's Call he zitl, a zeuas er-maez d'ar 27 a viz Meurzh 2005. E-pad troiad ar strollad e Suamerika e miz Du 2006 e lavaras Hook e vefe gwelloc'h dezho paouez da seniñ war al leurenn. E miz Genver 2007 e lavaras Morris n'en doa ket klevet kaoz eus an dra-se. Met e miz Mae 2007 e lavaras Hook e-pad un atersadenn war XFM ne laboure ket mui gant Sumner. D'an 20 a viz Gouere 2007 e voe embannet ur gemennadenn gant Sumner ha Morris, a-benn embann e kendalc'he ar strollad hep Peter Hook.

## Pladennaoueg (pladennoù bras)
* *[[Movement]]* (1981)
* *[[Power, Corruption & Lies]]* (1983)
* *[[Low-life]]* (1985)
* *[[Brotherhood]]* (1986) 
* *[[Substance]]* (1987)
* *[[Technique]]* (1989)
* *[[BBC Sessions (New Order albom)|BBC Sessions]]* (1990)
* *[[Republic]]* (1993)
* *[[Get Ready]]* (2001)
* *[[Waiting for the Siren's Call]]* (2005)

## Liamm diavaez
* NewOrder.cc Lec'hienn ofisiel